સરકારની સૂચના મુજબ ઓલાએ દિલ્હીમાં તેનો સંપૂર્ણ કાફલો વર્ષ 2015ના ત્રીજા ભાગ સુધીમાં સીએનજીમાં ફેરવી દીધો હતો. જોકે હજુ તેને રાજધાનીમાં કામગીરી શરૂ કરવાનું લાઇસન્સ મળ્યું નથી અને કોર્ટમાં લડાઈ ચાલુ છે. તેમને મોટી રાહત સરકારના સ્પષ્ટ કાયદાથી મળી છે, જેમાં ટેકસી એગ્રીગેટરની સેવાની રૂપરેખા સ્પષ્ટ કરવામાં આવી છે અને કડક માપદંડો બનાવવામાં આવ્યાં છે. સરકારના રોડ ટ્રાન્સપોર્ટ મંત્રાલયે ઓક્ટોબરમાં ઓન-ડિમાન્ડ ઇન્ફોર્મેશન ટેકનોલોજી આધારિત ટ્રાન્સપોર્ટેશન પ્લેટફોર્મ્સના લાઇસન્સ, નિયમો અને જવાબદારી માટે એડવાઇઝરી જાહેર કરી હતી, જેમાં ટેકનોલોજી આધારિત એગ્રીગેટર્સ અને ટેકસી કંપનીઓ વચ્ચેનો ભેદ સ્પષ્ટપણે જણાવવામાં આવ્યો છે. તેમાં ડ્રાઇવર્સના ગુનાહિત બેકગ્રાઉન્ડનું પોલીસ વેરિફિકેશન ફરજિયાત કરવામાં આવ્યું છે અને સ્પષ્ટપણે જણાવવામાં આવ્યું છે કે એગ્રીગેટર્સ પોતાની માલિકીના વાહનો નહીં ધરાવી શકે, કોઈ ડ્રાઇવરને નોકરીએ નહીં રાખી શકે કે પછી પોતાને ટેકસી સર્વિસ તરીકે રજૂ નહીં કરે.